[pic] | KOMISIJA EVROPSKIH SKUPNOSTI |

Bruselj, 23.12.2005

COM(2005) 570 konč.

LETNO POROČILO KOMISIJE

O NADZORU UPORABE PRAVA SKUPNOSTI (2004){SEC(2005)1446}{SEC(2005)1447}

LETNO POROČILO KOMISIJE

O NADZORU UPORABE PRAVA SKUPNOSTI (2004)

Evropska komisija vsako leto izdela poročilo o nadzoru uporabe prava Skupnosti v odgovor na zahteve, ki jih oblikujejo Evropski parlament (Resolucija z dne 9. februarja 1983) in države članice (točka 2 izjave 19 priložene pogodbi, podpisani v Maastrichtu 7. februarja 1992). Poročilo odgovarja tudi na zahteve Evropskega sveta ali Sveta v zvezi s posameznimi sektorji.

1.1 Uvod

Pri izvajanju svojih izključnih nalog varuha pogodb Komisija zagotavlja in nadzira enotno uporabo prava Skupnosti v državah članicah v skladu s členom 211 Pogodbe ES. Člen 226 ES določa, da lahko Komisija začne postopek proti državi članici, ki je sprejela ali ohranila zakone ali druge predpise v nasprotju s temeljnimi načeli prava Skupnosti, ki ga urejajo pogodbe.

Bela knjiga o evropskem upravljanju[1], ki jo je objavila Komisija leta 2001, poudarja, da odgovornost za uporabo prava Skupnosti na prvem mestu pripada nacionalnim upravam in sodiščem držav članic. Glavni cilj postopkov za ugotavljanje kršitev je spodbuditi države članice k prostovoljni in čim hitrejši uskladitvi s pravom Skupnosti. Komisija je zaradi reševanja teh težav s pomočjo dodatnih ali drugačnih metod okrepila sodelovanje z državami članicami.

Nadzor uporabe prava Skupnosti je bistven glede spoštovanja prava na splošno in prispeva k približevanju načela Skupnosti, ki temelji na načelih pravne države, evropskim državljanom in gospodarskim subjektom. Številne pritožbe državljanov držav članic so bistveno sredstvo za ugotavljanje kršitev prava Skupnosti.

22. letno poročilo – vključno s priloženimi „delovnimi dokumenti služb“ ter prispevki služb Komisije (SEC(2005)1446) in statističnimi prilogami (SEC(2005)1447) – predstavlja povzetek dejavnosti Komisije, povezanih z nadzorom uporabe prava Skupnosti v letu 2004.

1.2 Širitev Unije

Leto 2004 je zaznamovala širitev Unije za deset novih držav članic. Za vseh 25 držav članic je 3. maja 2004 začel delovati integriran sistem elektronskega obveščanja o nacionalnih ukrepih za prenos direktiv. Konec leta 2004 so bile zunaj sistema le Francija, Nizozemska in Švedska, čeprav so začele pripravljalna dela za svojo vključitev v sistem.

Okrepljeno prizadevanje desetih novih članic s pomočjo elektronskega sistema „predhodnega obveščanja“, ki ga je razvila Komisija, je pospešilo sprejetje velike večine ukrepov, potrebnih za prenos celotnega „predpristopnega pravnega reda Skupnosti“ na področju direktiv.

Napredek sporočanja nacionalnih ukrepov za prenos je že v avgustu 2004 kazal povprečje 94,14 % za deset novih držav članic (97,96 % za EU-15). Dne 31. decembra 2004 je bilo povprečje 97,69 % za vseh 25 držav, 97,30 % za deset novih članic in 97,95 % za EU-15. Litva je bila na prvem mestu (99,45 %), sledile so ji Španija (99,09 %), Avstrija (98,81 %), Danska (98,81 %) in Madžarska (98,66 %).

Skupno število postopkov za ugotavljanje kršitev, ki jih je začela Komisija, je od leta 2003 (15 držav) do leta 2004 (25 držav) tudi naraslo z 2 709 na 2 993. Za EU-15 se je to število leta 2004 zmanjšalo na 2 146. Nove države članice so bile obravnavane na enak način kakor stare. Dne 31. decembra 2004 je potekal postopek za 2 531 od 2 993 prejetih zadev.

Zmanjšalo se je število pritožb, ki jih je prejela Komisija, namreč z 1 290 pritožb za EU-15 držav leta 2003 na 1 080 leta 2004. Za vseh 25 držav je to število naraslo na 1 146. Pritožbe v celotnem obsegu (za vseh 25 držav) predstavljajo približno 38 % vseh kršitev, odkritih leta 2004.

Število postopkov, ki jih je začela Komisija na podlagi lastnih raziskav, je za EU-15 od leta 2003 do leta 2004 naraslo z 253 na 285. To število je za vseh 25 držav naraslo na 328.

Za vseh 25 držav je število postopkov zaradi neobveščanja o ukrepih za prenos naraslo in doseglo 1 519 primerov (781 primerov, odkritih v EU-15, in 738 v 10 novih državah članicah). Statistični podatki za leto 2004 kažejo povečanje za 50,8 % glede na prejšnje leto (z 1 166 na 1 519 zadev). Številke iz leta 2004 vključujejo postopke za EU-15 zaradi direktiv, ki niso bile prenesene v za to določenih rokih, in postopke zaradi neobveščanja v desetih novih državah članicah glede celotnega „predpristopnega pravnega reda“.

Za podrobnosti glej preglednice iz statistične priloge SEC(2005)1447.

1.3 Pomembne razvojne točke po sektorjih dejavnosti Komisije

V nadaljevanju so predstavljena pomembna dejstva po sektorjih. Podrobne analize so v delovnem dokumentu služb Komisije SEC(2005)1446 v prilogi.

V kmetijskem sektorju je izvajanje nadzora uporabe prava Skupnosti usmerjeno na odstranitev ovir pri prostem pretoku kmetijskih proizvodov in na uresničitev učinkovite in pravilne uporabe mehanizmov kmetijskih predpisov.

Potrdila se je močna težnja k zmanjšanju klasičnih ovir pri prostem pretoku kmetijskih proizvodov. Glede novih oblik ovir pri prostem pretoku kmetijskih proizvodov si je Komisija prizadevala, da bi se izognila posploševanju samovoljne diskriminacije v zvezi s proizvajalci iz drugih držav članic.

Kar zadeva nadzor uporabe posebnih pravil skupne kmetijske politike, je Komisija posredovala na različnih področjih, na primer pri geografskih označbah. Na področju strukturnih skladov je Komisija zagotovila spoštovanje klavzule o celotnem plačilu upravičencem, ki je postalo sporno zaradi dajatev, ki jih je naložila IFADAP na Portugalskem. Komisija je posredovala za zagotovitev spoštovanja omejitev, določenih glede uporabe in namena proizvodov, ki uživajo prednosti politike Skupnosti za pomoč njenim najbolj oddaljenim regijam, zlasti za sladkor, predelan na Azorskih otokih. Dejavnost Komisije je imela navsezadnje tudi cilj opominjati države članice na njihovo obveznost pošiljanja letnih poročil o obstoječih shemah državnih pomoči.

Večina nacionalnih besedil o prenosu direktiv je bila poslana.

V sektorju za izobraževanje in kulturo je eno glavnih področij, s katerimi se ukvarja Komisija, prost pretok študentov. Ovire so nastale bodisi zaradi upravnih praks birokratske narave, bodisi zaradi diskriminacije zaradi nacionalnosti.

Zaradi zamud tehničnega in upravnega izvora pri akademskem priznavanju diplom je na tem področju Komisija začela postopke za ugotavljanje kršitev.

Še en obravnavani predmet so bili upravni stroški, ki bremenijo prosilce za akademsko priznavanje diplom. Kadar je finančni prispevek, ki se zahteva od študenta, nesorazmeren, je posledica tega lahko nezmožnost izvajanja pravic zlasti glede dostopa do izobraževanja in prostega pretoka.

Kar zadeva dostop do izobraževanja, sta bili po pridružitvi desetih novih držav članic prejeti dve pritožbi, v katerih je navedeno, da so ti študentje obravnavani na neenak način glede na druge državljane Skupnosti. Komisija je zadevnim državam članicam poslala opomin.

Komisiji je bila predložena zadeva v zvezi z zavrnitvijo nekaterih držav članic v zvezi z vpisom pravnih diplomantov, ki so pridobili diplomo v drugi državi članici, v register odvetnikov pripravnikov. Primer je obravnavan na podlagi zadeve Morgenbesser.

V sektorju za avdiovizualno politiko sta tako tehnološki kakor tržni razvoj pripeljala do preučitve morebitne revizije Direktive o „televiziji brez meja“ z vsemi zainteresiranimi stranmi.

V sektorju za zaposlovanje se pri prostem pretoku delavcev pojavljajo zlasti težave, s katerimi se je Komisija seznanila prek pritožb državljanov, zaradi slabe uporabe določb Pogodbe ES in uredb. Na drugih področjih (enakost obravnave moških in žensk, pogoji dela, zdravje in varnost na delovnem mestu in enakost obravnave/nediskriminacija (čl. 13 ES)) so zlasti težave neskladnosti in neobveščanja o nacionalnih ukrepih za prenos direktiv, ki so podlaga za postopke za ugotavljanje kršitev.

Eno najpomembnejših dejstev zadeva predložitev prvih postopkov Sodišču zaradi neprenesenih direktiv iz člena 13, ki obravnava enakost obravnave/nediskriminacijo.

. Pri Sodišču je bil v skladu s členom 228 Pogodbe ES začet tudi postopek proti Italiji zaradi neizvajanja sodbe Sodišča glede nepriznavanja pravic, ki so jih dosegli nekdanji lektorji tujih jezikov („Lettori“) , na nekaterih italijanskih univerzah. Komisija je zahtevala od Sodišča odreditev plačila kazni, katere znesek je 309 750 EUR na dan zamude.

Nadzor uporabe pravnega reda Skupnosti v novih državah članicah predstavlja še eno pomembno prednostno nalogo. Sistematičen in reden postopek spremljanja je bil podaljšan za obdobje po 1. maju. Razni dvostranski stiki so omogočili opredelitev glavnih težav pri prenosu pravnega reda na področju socialne varnosti in tudi rešitev nekaterih od teh vprašanj. Prvi sestanek o tem svežnju kršitev je potekal decembra, bil pa je v glavnem namenjen pomanjkljivem obveščanju o ukrepih za prenos.

Sektor za podjetja in industrijo je bil konec leta 2004 odgovoren za 480 direktiv, od katerih jih je 23 začelo veljati leta 2004.

Število pritožb in postopkov za ugotavljanje kršitev, preiskanih na teh področjih leta 2004, predstavlja okoli 12 % vseh primerov, ki jih je preiskala Komisija, kar je več kakor prejšnje leto.

Celoten obseg postopkov za ugotavljanje kršitev se je za EU-15 kljub temu zmanjšal. Temu je tako zaradi dialoga, ki je bil v zadnjih letih vzpostavljen za zagotovitev spoštovanja rokov za prenos, zlasti kar zadeva tri nove direktive o farmaciji.

Postopek obveščanja o osnutkih tehničnih predpisov, ki jih predvideva Direktiva 98/34/ES, je še naprej zagotavljal rešitve, ki so v skladu s pravom Skupnosti v 95 % primerov. Poleg tega je Komisija uporabila druga sredstva preprečevanja težav in sodelovanja z državami članicami, na primer skupine strokovnjakov in dvostranske stike z državami članicami, zlasti v farmacevtskem in kozmetičnem sektorju, za opredelitev možnih težav prenosa in po potrebi za tehnično pomoč pri zagotavljanju dobrega prenosa in enotne uporabe direktiv.

S širitvijo Skupnosti se je povečalo število postopkov za neobveščanje proti desetim novim državam članicam. Glede na število direktiv, ki jih je treba prenesti, teh primerov ni veliko. Temu je tako zaradi prizadevanj, ki so jih vložili nacionalni organi med fazo pripravljanja na širitev in zaradi dejanj Komisije v okviru sporazumov o ugotavljanju skladnosti (ACAA).

Na področju okolja se je izvajanje zakonodaje Skupnosti v državah članicah zadnja leta izboljšalo. To je razvidno iz znatnega zmanjšanja števila novih pritožb, ki jih je prejela Komisija leta 2004, in sicer 336, za razliko od 555 leta 2002.

Komisija je dala 101 obrazloženo mnenje v skladu s členom 226 Pogodbe ES in začela pri Sodišču 45 postopkov. Komisija je tudi sprejela 14 uradnih opominov in 6 obrazloženih mnenj v skladu s členom 228 Pogodbe ES. Komisija je sprožila postopke za ugotavljanje kršitev proti osmim novim državam članicam.

Za zagotovitev najboljše možne uporabe prava Skupnosti Komisija poziva tudi k uporabi dodatnih ukrepov. Proaktivne pobude zajemajo izdelavo smernic in razlagalnih dokumentov, razprave znotraj tehničnih odborov in dvostranske stike z državami članicami, na primer sestanke „o svežnjih kršitev“.

Komisija si prizadeva biti kar najbolj sistematična pri preverjanju spoštovanja zakonodaje. V nekaterih sektorjih odločajo poročila, za nekatera pa Komisija zbira in analizira bistvene podatke. Komisija je v pripravljalni fazi strateškega letnega preverjanja spoštovanja zakonodaje Skupnosti organizirala pomoč zunanjih pravnih strokovnjakov. Komisija je sprožila izvajanje nadzora skladnosti nacionalne zakonodaje, sprejete v desetih novih državah članicah.

Na področju politike konkurence se je izvajal nadzor prenosa Direktive o konkurenci, ki je del regulativnega okvira za elektronske komunikacije, kakor tudi Direktive o preglednosti (obe na podlagi člena 86 ES). Kar zadeva posamezne primere, je Komisija obravnavala več pritožb ob upoštevanju člena 86 v kombinaciji s členom 82 ES. Sprejela je zlasti odločbo proti Nemčiji, kar zadeva nacionalno zakonodajo te države članice glede poštnih storitev.

Na področju informacijske družbe si regulativni okvir iz leta 2002, ki se nanaša na elektronske komunikacije, prizadeva za doseganje treh velikih ciljev lizbonske strategije – stabilnega in predvidljivega regulativnega okolja, spodbujanja inovacij in vlaganj v komunikacijska omrežja in storitve.

Delo v novih skupinah in odborih, kakor tudi novi mehanizmi koordinacije, predvideni v novem regulativnem okviru, so leta 2004 dosegli svoj normalni delovni ritem. Te dejavnosti so v glavnem umerjene na izvajanje novih pravil in ustvarjanje skupnih regulativnih pristopov. Komisija je nadaljevala svoje tesno sodelovanje z regulativnimi organi glede obvestil o osnutkih ukrepov „iz člena 7“ in je prvič uporabila svojo pravico do veta.

Komisija je še naprej od blizu spremljala prenos prava Skupnosti v EU-15, za katere se je regulativni okvir začel uporabljati julija 2003. Tesno je tudi glede izvajanja novega okvira sodelovala z novimi državami članicami v času njihovega pristopa, takrat je namreč ta okvir zanje začel veljati. Konec leta 2004 je 20 držav članic dokončalo sprejetje primarne zakonodaje s prenosom okvira iz leta 2002 in o tem obvestilo Komisijo. Leta 2004 se je zanimanje s prenosa postopoma premaknilo na zagotavljanje popolne usklajenosti in izvedbe v vseh 25 državah članicah.

Decembra je bilo sprejeto Sporočilo „Pravna ureditev in trgi evropskih elektronskih komunikacij 2004“[2] (10. poročilo o izvajanju).

V sektorju za pravosodje, svobodo in varnost je Komisija Sodišču predložila vrsto primerov, ki so se nanašali na neobveščanje o izvedbenih nacionalnih ukrepih za dve direktivi, sprejeti leta 2001.

Na področju prostega pretoka oseb je Komisija dve obrazloženi mnenji naslovila na Nizozemsko zaradi izgona dveh italijanskih državljanov, ki sta bila rezidenta že daljši čas. Sprejetje zakona št. 2003-1119 v Franciji je omogočilo Komisiji zaključiti postopek za ugotavljanje kršitev proti Franciji, kar zadeva študentske pravice do prebivanja. Po spremembi italijanskega cestnega pravilnika je Komisija zaključila postopek za ugotavljanje kršitev glede različne in nesorazmerne obravnave voznikov vozil, registriranih v drugih državah članicah.

Navsezadnje je Komisija zaključila postopek proti Belgiji, ki se je nanašal na volilno pravico državljanov drugih držav članic, rezidentov občine Honnelles, ki so bili izbrisani iz volilnega seznama na krajevnih volitvah, vendar jih je Belgija pisno obvestila, da bodo vpisani v naslednje krajevne volitve na podlagi njihove začetne prošnje.

V sektorju za notranji trg je lahko politika predstavljena na treh glavnih področjih:

Bilo je sprejetih več ukrepov v zvezi z razvojem sodelovanja z državami članicami za prenos direktiv in v okviru postopkov za ugotavljanje kršitev. Komisija je sprejela priporočilo, s katerim je države članice pozvala k uporabi najboljših praks zaradi zagotovitve hitrega in kvalitetnega prenosa direktiv. K izboljšanju skupnih rezultatov so prispevale objava prikazovalne tabele „Notranji trg“ in redne posodobitve številnih prenosov direktiv. Povprečni primanjkljaj prenosa za EU-25 je padel s 7,1 % julija 2004 na 3,6 % januarja 2005. Tako dvostranski (sestanki o svežnjih kršitev glede prenosa) kakor večstranski stiki glede prenosa direktiv so se povečali. Sestanki strokovnjakov so bili organizirani zlasti za nove direktive o zavarovalnih posrednikih, zlorabi trga in pokojninskih skladih. Na področju javnih naročil je bilo organiziranih več sestankov o svežnjih kršitev glede postopkov za ugotavljanje kršitev, ki potekajo. Ti sestanki so največkrat privedli do znatnega napredka.

Poleg tega se je razvilo omrežje SOLVIT za reševanje težav pri uporabi prava notranjega trga. Centri SOLVIT v 10 novih državah članicah so z datumom pristopa začeli delovati. Obravnavanih je bilo 289 primerov na omrežje, kar je 73 % več glede na leto 2003. 80 % primerov je bilo razrešenih v primerjavi s 73 % leta 2003.

Končno so se nadaljevala prizadevanja za zagotovitev učinkovite in hitre izvedbe postopkov za ugotavljanje kršitev.

V sektorju za zdravje in varstvo potrošnikov je Komisija sprožila 457 postopkov za ugotavljanje kršitev za neobveščanje o ukrepih za prenos in poslala 37 obrazloženih mnenj. Komisija je poslala pet obrazloženih mnenj zaradi neprenosa direktive o splošni varnosti proizvodov in začela postopek za ugotavljanje kršitev proti Estoniji zaradi neprenesene direktive o tobaku.

Komisija je začela postopek za ugotavljanje kršitev na podlagi člena 228 Pogodbe proti Belgiji (ni prenesla direktive o zaščiti kokoši nesnic) in Franciji (ni prenesla direktive o garancijah, povezanih s potrošniškim blagom).

Inšpekcije Urada za prehrano in veterinarstvo (UPV) so prispevale k izboljšani uporabi zakonodaje Skupnosti na področju prehrane ljudi in živali, zdravja živali, zaščite rastlin in živali. Komisija je Grčiji poslala uradni opomin in obrazloženo mnenje glede krepitve veterinarskih kontrol. V Združenem kraljestvu se je lahko po sprejetju ustreznih ukrepov zaključil podoben postopek za ugotavljanje kršitev.

Španijo je Sodišče obsodilo zaradi nepravilnega prenosa direktive o nedovoljenih pogojih v potrošniških pogodbah.

Veliko prizadevanj je bilo potrebnih za zagotovitev pristopa desetih novih držav članic. Raven prenosov ob koncu leta 2004 je bila malce višja kakor tista pri starih državah članicah.

V sektorju za energijo in prevoz je bilo obravnavanih 458 primerov kršitev, med katerimi je bilo 266 kršitev zaradi neobveščanja o ukrepih za prenos direktiv in 192 kršitev, ki se nanašajo na prenos, ki ni v skladu z direktivami, ali na slabo uporabo prava Skupnosti. Ugotovljeno je bilo povečano število kršitev kljub znatnemu številu zaključenih primerov v tem obdobju (154, od katerih 103 kršitev zaradi neobveščanja). To izhaja iz hitrejšega prenosa direktiv „o prevozu“, čeprav države članice rok za prenos redko spoštujejo. V tem obdobju so bili začeti postopki v zvezi z 223 novimi primeri kršitev (od tega 183 primerov zaradi neobveščanja) in obravnavanih je bilo 38 vloženih pritožb. Sodišče je izreklo sodbe glede 22 postopkov za ugotavljanje kršitev. Na področju prevoza je treba opomniti, da je potekel rok za prenos 8 direktiv (v primerjavi s 15 leta 2003). Stopnja prenosa direktiv v sektorjih za energijo in promet je še vedno zelo daleč od cilja, zastavljenega v Lizboni (98,5 %).

Na področju energije so bili uradni opomini poslani osemnajstim državam članicam zaradi neobveščanja o nacionalnih ukrepih za prenos obeh direktiv o notranjem trgu z električno energijo in/ali plinom. Več držav članic je bilo kazensko preganjanih zaradi nespoštovanja direktive o minimalnih zalogah surove nafte in/ali naftnih derivatov. Obravnavajo se pritožbe glede slabe uporabe direktive o spodbujanju proizvodnje električne energije iz obnovljivih virih energije. Službe so okrepile preganjanje kršitev na področju varstva zdravja pred ionizirajočim sevanjem in varstva prebivalstva v primeru radiološkega izrednega dogodka.

Na področju cestne varnosti v prometu so se postopki nadaljevali tako na področju tehničnih predpisov kakor glede vozniških dovoljenj.

Kar zadeva paket „železniška infrastruktura“ je Sodišče obsodilo države članice, ki še vedno niso sporočile nacionalnih izvedbenih ukrepov katere koli od teh treh direktiv.

Po sodbah o „odprtem zračnem prostoru“ z dne 19. novembra 2002 je Komisija od držav članic zahtevala sprejetje ukrepov za izboljšanje stanja. Začeti so bili novi postopki za razkritje dvostranskih sporazumov, diskriminatornih do tretjih držav. Postopki so se začeli tudi zaradi nespoštovanja zakonodaje, ki se nanaša na varnost civilnega letalstva.

Na področju pomorske varnosti se je Komisija odločila pri Sodišču predložiti zadevo proti osmim državam članicam, ki še vedno niso prenesle direktiv o namestitvi sistemov spremljanja in obveščanja za ladijski promet.

V sektorju za ribištvo je Komisija ukrepala proti nekaterim državam članicam zaradi neizpolnjevanja obveznosti nadzora, ker so bile prekoračene nekatere ribolovne kvote in zaradi neizpolnjevanja obveznosti sporočanja nekaterih podatkov v zvezi z ulovom in ribolovno dejavnostjo.

Sodišče je obsodilo tri države članice zaradi prekoračitve kvot. Komisija je pri Sodišču vložila pritožbo proti Grčiji zaradi nespoštovanja roka za izvedbo sistema za satelitski nadzor ribiških ladij.

V sektorju za davke in carine je bilo prejeto vedno večje število pisnih pritožb državljanov proti državam članicam. Na področju neposredne obdavčitve se ta pisma nanašajo se zlasti na zakone in nacionalne prakse, ki obremenjujejo dejavnosti in vlaganja v drugih državah članicah. Za to področje je lahko Komisija vendarle ugotovila, da so se države članice pozitivno odzvale na njeni dve sporočili[3] o shemah poklicnega pokojninskega zavarovanja in obdavčitvi dividend, tako da so se nacionalni sistemi prilagodili načelom Skupnosti. Postopek za ugotavljanje kršitev je bil vseeno potreben v enem primeru (Danska, kar zadeva pokojnine, zadeva C–150/04).

Sproženi so bili tudi številni novi postopki za ugotavljanje kršitev. Na področju posredne obdavčitve na primer je bila prednost namenjena primerom, ki so imeli vpliv na lastna sredstva, in izvajal se je povečan nadzor pravilne uporabe direktiv (zlasti direktive 2000/65/ES o davčnem zastopniku in direktive 2001/115/ES o izdajanju računov), zaradi česar je prišlo do uskladitve z direktivami že med postopkom.

Komisija je morala hkrati zagotoviti tehnično spremljanje vedno večjega števila primerov prehodnega odločanja pred Sodiščem.

V proračunskem sektorju mora Komisija ob uporabi načela dobrega finančnega poslovodenja zagotoviti pravično porazdelitev proračunskega bremena med državami članicami. Komisija nadzira pregon kršitev z negativnimi posledicami za lastne vire, zato da druge države članice ne nosijo finančnih posledic zaradi teh kršitev. Kar zadeva tradicionalna lastna sredstva, so morale biti pred kratkim razlike v razlagi glede pravilnega dojemanja lastnih sredstev predložene Sodišču v razjasnitev.

V sektorju statistike Skupnosti je bilo začetih 20 novih postopkov za ugotavljanje kršitev. Eden od postopkov za ugotavljanje kršitev je bil sprožen proti Grčiji zaradi nespoštovanja obveznosti posredovanja statističnih podatkov o čezmernem primanjkljaju Komisiji.

Komisija je tudi na Grčijo naslovila uradni opomin v zvezi s kratkoročno statistiko in na Belgijo glede socialne statistike.

V sektorju kmetijske statistike so bili opomini poslani 9 državam članicam zaradi neobveščanja o nacionalnih ukrepih za prenos. Širitev je zahtevala dodatna prizadevanja. Komisija je začela 8 postopkov za ugotavljanje kršitev proti 5 novim državam članicam zaradi neobveščanja o nacionalnih ukrepih za prenos.

V sektorju za statistiko cestnega prevoza blaga je Komisija pri Sodišču vložila tožbo proti Grčiji.

V okviru regionalne politike se večina postopkov za ugotavljanje kršitev zaradi nepravilnosti, ki so ugotovljene pri uporabi strukturnih skladov, nanaša na slabo uporabo pravil sektorja, katerih spoštovanje je pogoj za upravičenost do sredstev Skupnosti. Ugotovljene nepravilnosti vodijo tudi v celotno ali delno razveljavitev pomoči Skupnosti.

Na področju širitve postopki za ugotavljanje kršitev temeljijo na s tem povezanih pritožbah zaradi slabe uporabe pridružitvenih sporazumov in evropskih sporazumov med Skupnostjo in državami kandidatkami. Po pridružitvi desetih novih držav članic maja 2004 morajo biti pridružitveni sporazumi in ustrezni evropski sporazumi obravnavani kot odpovedani, potem ko je sklenjena kasnejša nova pogodba o isti zadevi.

Ta sprememba je vplivala na pritožbe nekaterih poljskih in litovskih državljanov, ki so se nanašale na nespoštovanje njihovih pravic do ustanavljanja s strani avstrijskih in švedskih organov. Analiza je kljub temu odkrila, da so bile neutemeljene.

Pritožbe mnogih državljanov novih držav članic, ki so se sklicevali na pravico do ponudbe storitev, pravice do prebivanja in pravice do delovnega dovoljenja, so ravno tako morale biti zavrnjene, kajti ta področja niso še popolnoma liberalizirana.

Komisija je začela pregled pritožb, ki se nanašajo na pravice do dostopa do trga dela držav članic, vključene v Odločbo 1/80 o pridružitvenem sporazumu EU – Turčija.

Glede zunanjih odnosov je bila v šestih državah članicah odkrita kršitev zaradi nespoštovanja zakonodaje Skupnosti v okviru uporabe člena 27 Uredbe Sveta št. 2368/2002 o ukrepih, ki se nanašajo na proces Kimberley za mednarodno trgovino s surovimi diamanti.

[1] Evropsko upravljanje – bela knjiga (COM(2001)428).

[2] COM(2004)759 z dne 2.12.2004.

[3] Sporočilo Komisije o odstranitvi davčnih ovir za čezmejno zagotavljanje poklicnih pokojnin z dne 19.4.2001 (IP/01/574) in Sporočilo Komisije o obdavčitvi dividend na notranjem trgu (COM 2003/810) z dne 19.12.2003.